रोल के लिए ज्योतिरादित्य सिंधिया और राघव चड्ढा जैसे यंग पॉलिटिशियंस का रिफ्रेंस लिया
Akshay Kumar starrer Holiday Fame Actor Freddy Daruwala speaks on his latest web series Inspector Avinash preparation इस रोल के लिए ज्योतिरादित्य सिंधिया और राघव चड्ढा जैसे यंग पॉलिटिशियंस का रिफ्रेंस लिया
अक्षय कुमार स्टारर फिल्म ‘हॉलीडे’ से बॉलीवुड डेब्यू करने वाले एक्टर फ्रेडी दारूवाला की हालिया रिलीज वेब सीरीज ‘इंस्पेक्टर अविनाश’ है। दैनिक भास्कर से हुई खास बातचीत में फ्रेडी ने अपने करियर और अपकमिंग प्रोजेक्ट्स पर बात की…
स्क्रीन टेस्ट पास करने के बाद मिला वीर भूषण का रोल
‘इंस्पेक्टर अविनाश’ से मैं 2020 अगस्त में जुड़ा था। उस दौर में हम सभी कोविड-19 से उबर रहे थे। कास्टिंग डायरेक्टर शाहिद हसन ने मुझे फोन पर बताया कि एक दमदार कैरेक्टर है। इसके बाद निर्देशक नीरज पाठक से मिलकर स्क्रीन टेस्ट दिया। वह पास करने के बाद मुझे यह फिल्म मिली।
कोविड के चलते नहीं कर पाया ‘हीरोपंती-2’ 
इसके बाद हमने ‘इंस्पेक्टर अविनाश’ की शूटिंग शुरू की। 4 अप्रैल 2021 को जयपुर में इसकी शूटिंग करके मैं 5 अप्रैल को मुंबई आया। उसके अगले दिन 6 अप्रैल से मुझे ‘हीरोपंती-2’ की शूटिंग ज्वाइन करनी थी। सेट पर जाने से पहले कोविड टेस्ट हुआ तो मैं कोविड पॉजिटिव निकला। मेरा साथ चार-पांच लोगों को स्टाफ की एक वैनिटी वैन में बंद कर दिया। वहां वैनिटी में बैठकर हम सब हंस रहे थे, क्योंकि हमारे अंदर कोरोना का कोई लक्षण नहीं था। बाहर डर का ऐसा माहौल था कि कोई हमें पानी देने तक नहीं आ रहा था। इसके बाद मैंने दोबारा टेस्ट करवाया, तब रिजल्ट निगेटिव आया। हालांकि इस बीच ‘हीरोपंती-2’ के मेकर्स ने मेरा रिप्लेसमेंट ढूंढ़ कर फिल्म की शूटिंग शुरू कर दी थी। मैंने उन्हें फोन करके बताया भी कि मेरी रिपोर्ट निगेटिव है पर उन्होंने कहा कि हम रिस्क नहीं ले सकते। दुख है कि कोविड के चलते मैं वह फिल्म नहीं कर पाया।
किरदार के लिए यंग पॉलिटिशियंस का रिफ्रेंस लिया
‘इंस्पेक्टर अविनाश’ में मैं होम मिनिस्टर वीर भूषण का रोल कर रहा हूं। इस किरदार के लिए मैंने देश के यंग पॉलिटिशियंस का रिफ्रेंस लिया। ज्योतिरादित्य सिंधिया और राघव चड्ढा जैसे राजनेताओं को देखकर अपना कैरेक्टर डिजाइन किया है। हमने इस सीरीज को जयपुर के बड़े-बड़े महलों और स्पेशल जगहों पर शूट किया है। ये ऐसी जगह हैं जहां पर नॉर्मल लोगों को जाने की अनुमति नहीं होती। क्योंकि इसके किरदार रॉयल हैं इसलिए इसे बड़ी ही रॉयल्टी के साथ शूट किया है।
सीन कट होने के बाद भी काफी देर तक रोता रहा
बतौर एक्टर मैं कैरेक्टर की साइकोलॉजी में घुसकर अपने डायलॉग्स को समझता हूं। यह सारी चीजें अपनाने के बाद एक किरदार से निकलकर दूसरे किरदार में जाने के लिए मुझे थोड़ा वक्त लगता है। मुझे याद है जब मैं ‘धारावी बैंक’ कर रहा था तब मुझे अपने कैरेक्टर में घुसने और निकलने दोनों में वक्त लगा था। एक बार एक सीन कर रहा था जिसमें मुझे रोना था और सीन कट होने के बाद भी मैं काफी देर तक रोता रहा।
अच्छी कहानी और सेंटिमेंट ही प्रोजेक्ट को हिट बनाते हैं
किसी प्रोजेक्ट के सफल होने के पीछे बहुत सारी चीजें जुड़ी होती हैं। एक अच्छी कहानी, सेंटिमेंट और स्क्रिप्ट बहुत अहम होते हैं। इसके बाद यह इम्पॉर्टेंट होता है कि आप लोगों से कैसे कनेक्ट कर पा रहे हैं। जैसे देश-भक्ति की बात हो ताे हमारे व्यूअर्स तुरंत कनेक्ट होते हैं। इन कहानियों में इमोशन ज्यादा काम करता है।
अपने किरदार की बेसिक चीजें देखता हूं
मैं जब भी कोई स्टोरी सुनता हूं तो अपने किरदार की बेसिक चीज देखता हूं। मेरा किरदार कहानी में कितना चेंज ला रहा है या इस किरदार की वजह से कहानी कैसे आगे बढ़ रही है। ‌यह देखना मेरे लिए बहुत जरूरी होता है। उससे पता चलता है कि किरदार कितना इंपॉर्टेंट है।
पिछले 3 हफ्ते में मेरे 3 प्रोजेक्ट रिलीज हुए
इन दिनों ‘क्रैकडाउन-2’ और ‘इंस्पेक्टर अविनाश’ के प्रमोशन पर जुटा हुआ हूं। अभी 12 मई को ‘छत्रपति’ भी रिलीज हुई है। इस तरह पिछले तीन हफ्तों में मेरे तीन प्रोजेक्ट रिलीज हुए है। इन दिनों कई नई स्क्रिप्ट भी पढ़ रहा हूं। जुलाई-अगस्त में एक नए प्रोजेक्ट की शूटिंग शुरू करूंगा।